TV-boer weer in hof oor ‘bedrog’Toanette Els. (Foto: Verskaf deur kykNET) Toanette Els, ŉ 23-jarige wildboer van Modimolle in Limpopo, het Woensdag vlugtig in die plaaslike landdroshof op aanklag van bedrog verskyn. Els, wat vroeër vanjaar aangewys is as een van die top-tien boere wat deelgeneem het aan die jongste seisoen van die kykNET-realiteitsreeks Boer soek ŉ vrou, is op 20 Julie in hegtenis geneem. Sy het dieselfde dag in die Modimolle-landdroshof verskyn en is op borgtog vrygelaat. “Daar word beweer dat die vrou ŉ veldwagterskursus op Facebook geadverteer het,” het brig. Motlafela Mojapelo, woordvoerder van die polisie, vroeër aan Maroela Media gesê. “Die klaer het glo R10 000 in ŉ bankrekening gedeponeer vir dié kursus, waarna die beskuldigde die kursus gekanselleer het. Die klaer het ŉ terugbetaling geëis van die beskuldigde en sy het onderneem om dit terug te betaal. Dié terugbetaling is glo nie gemaak nie en die klaer het ŉ saak van bedrog teen die beskuldigde aanhangig gemaak.” Alicia Viljoen is Els se regsverteenwoordiger. Wilmer Muller, reklamebeampte vir die Boer soek ŉ vrou-reeks, het aan Maroela Media bevestig dat Els steeds ŉ deelnemer aan dié reeks sal wees. “Boer soek ’n vrou is sedert Februarie in produksie en die episodes word geruime tyd voordat dit op lug verskyn geskiet. Els is ook reeds in April as een van die tien top-deelnemers geïdentifiseer,” het Muller gesê. “Die kanaal neem kennis van die aantygings teen Els en respekteer die regsproses wat dit tot gevolg het,” het hy bygevoeg. Die saak is uitgestel tot 14 September. “Die beskuldigde is met ŉ waarskuwing vrygelaat en is ook gewaarsku om nie met staatsgetuies kontak te maak nie,” het Mojapelo bygevoeg.